नाइजीरिया पच्छमी अफ्रीका दा इक प्रमुख देश ऐ ते इत्थूं दियां त्रै जनजातियां नः योरुबा, हौसा ते ईबो। योरुबा पच्छमी हिस्से च, हौसा उत्तर च ते ईबो पूरब च। योरुबा शकारियें दे कोलगीतें च ईजाला गीत मते मश्हूर न। एह् गीत, धर्मस्थानें पर ते धार्मक पर्वें दे मौकें उप्पर गाए जंदे न। युद्धदेवता ‘ओगन’ दे पूजक ते लोहे दे सन्दरें गी पूजने आह्‌ले लोक इ’नेंगी गांदे न ते गाने दे कन्नै देसी शराबा दे दौर बी चलदे जंदे न। खेत्तरें च कम्म करने बेल्लै बी लोक इ’नेंगी गांदे न। इन्दे च योरूबा-जीवन दे हर पैह्‌लू दा बखान मिलदा ऐ। जांगली जनौंरें, पक्खरुएं, माह्‌नु-सरबन्धें, सलाह्-मश्वरें, दोस्तें-यारें दे चरित्र-चित्रण आदि-आदि। ‘ईजाला’ गाने आह्‌ले गारड़ी शराब जरूर पींदे न। एह्‌दे बगैर, लोकें दा आक्खना ऐ, शैल ईजाला नेईं गान होंदा। गीत लोकें दे हिरदे बिच्चा उठदे न ते भावुकता कन्नै भरोचे दे होंदे न। पर, प्रसंग आम तौरा पर अपड़म-शपड़म गै होंदे न।